กรมส่งเสริมวัฒนธรรม ประกาศรางวัลนักออกแบบลายผ้าไทยสู่สากลส่งเสริมผู้ประกอบการผ้าทอพื้นถิ่น
นายชาย นครชัย  อธิบดีกรมส่งเสริมวัฒนธรรม เปิดเผยว่า ตามที่ได้ร่วมกับศูนย์บริการวิชาการ มหาวิทยาลัยศรีนครินทรวิโรฒ จัดกิจกรรมการประกวดออกแบบลายผ้าไทยสู่สากลเพื่อการต่อยอดและพัฒนาภายใต้โครงการพัฒนามรดกภูมิปัญญาทางวัฒนธรรมผ้าไทยสู่สากล  ประจำปี 2565 ส่งเสริมการพัฒนาศักยภาพผู้ประกอบการผ้าทอพื้นถิ่นของไทย นักออกแบบลายผ้ารุ่นใหม่และนิสิตนักศึกษา ด้วยแนวคิดจากหนังสือแนวโน้มและทิศทางผ้าไทยและการออกแบบเครื่องแต่งกายด้วยผ้าไทย เล่มที่ 2 ที่นำองค์ความรู้ที่ได้จากหนังสือแนวโน้มและทิศทางผ้าไทย ที่เน้นการใช้วัสดุธรรมชาติและสีย้อมธรรมชาติ ผสมผสานกับความงามอย่างเรียบง่ายของวัฒนธรรมท้องถิ่น หรือมรดกภูมิปัญญาทางวัฒนธรรมในท้องถิ่น ได้แก่ ผ้าไหม ผ้าฝ้าย  และสิ่งทอสร้างสรรค์  ตอบสนองความต้องการของผู้บริโภคและสามารถพัฒนาต่อยอดในเชิงพาณิชย์นั้น ล่าสุดคณะกรรมการได้พิจารณาประกาศผลการตัดสินทั้ง 3 ประเภท ประกอบด้วย ประเภทผ้าไหม รางวัลชนะเลิศ นายดอุลย์ มุลละชาติ  กลุ่มไหมสมเด็จ จังหวัดกาฬสินธุ์ ผลงาน ชื่อมาลัยดอกไม้ ณ โค้งปิ้งงู ประเภทผ้าฝ้าย   รางวัลชนะเลิศ นางวิไล ไพจิตรกาญจนกุล  จังหวัดเชียงใหม่ กับผลงานผ้าตออุ๊กแววมยุรา และประเภทสิ่งทอสร้างสรรค์ รางวัลชนะเลิศ นายศักดิ์สิทธิ์  ภัทรประกฤต จังหวัดนนทบุรี   ผลงานชื่อ “NEO-ZENKON NAKHON”